સૌથી પહેલાં તો હું અંતરથી અને હૃદયપૂર્વક આભાર વ્યક્ત કરું છું. તમારા જ કારણે હું છું, મારું અસ્તિત્વ છે. જીવનદાનરૂપી ભેટ એ જ મારા માટે સર્વશ્રેષ્ઠ ઉત્તમ ભેટ છે. હું કહીશ કે God is discovered through mother.. તમારાં અનંત ને અસંખ્ય બલિદાનો વિશે તો હું જેટલું લખુ એટલું ઓછું છે. હું તમારું ઋણ આખી જિંદગીમાં નહીં ચૂકવી શકું. આજે ઇન્ટરનૅશનલ મધર્સ ડેના અવસરે મારે તમને કહેવું છે કે મા, તમે સર્વશ્રેષ્ઠ સ્થાન પર છો ને હું ભગવાનને તમારામાં જોઉં છું. હું ખરેખર અતિશય ગર્વ અનુભવું છું કે મને તમારા જેવાં અતિશય ગુણવાન, સમજદાર, લાગણીથી સભર, પ્રેમાળ મમ્મી મળ્યાં છે. નક્કી આગલા ભવે મેં ખૂબ જ સારાં કર્મ બાંધ્યાં હશે, કારણ કે મને તમારી સાથે અતિશય ગાઢ લાગણી છે. હું દિલ ખોલીને તમારી સાથે વાતચીત કરી શકું છું અને ગર્વથી કહી શકું છું કે આજ સુધી મેં તમારાથી કંઈ પણ છુપાવ્યું નથી. હું તમને મારા ફિલોસૉફર અને ગાઇડ માનું છું. સાથે રસોઈ કરતી વખતે જે આનંદમય, હાસ્યમય પળો વિતાવીએ છીએ એ અદ્ભુત, અવિસ્મરણીય છે. મારા પરણ્યા પછી તો હું એ પળોને બહુ જ મિસ કરીશ. આ વિચારીને મને હમણાંથી જ ઘણું દુ:ખ થાય છે.